Document ID: 32008R0364

KOMISSION ASETUS (EY) N:o 364/2008,
annettu 23 päivänä huhtikuuta 2008,
Euroopan parlamentin ja neuvoston asetuksen (EY) N:o 716/2007 täytäntöönpanosta ulkomaisia osakkuus- ja tytäryhtiöitä koskevien tilastojen teknisen toimitusmuodon ja jäsenvaltioille myönnettävien poikkeuksien osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ulkomaisten osakkuus- ja tytäryhtiöiden rakennetta ja toimintaa koskevista yhteisön tilastoista 20 päivänä kesäkuuta 2007 annetun Euroopan parlamentin ja neuvoston asetuksen (EY) N:o 716/2007 (1), ja erityisesti sen 9 artiklan 1 kohdan a ja b alakohdan,
sekä katsoo seuraavaa:
(1)
Asetuksessa (EY) N:o 716/2007 vahvistetaan yhteinen kehys ulkomaisten osakkuus- ja tytäryhtiöiden rakennetta ja toimintoja koskevien yhteisön tilastojen tuottamista varten.
(2)
On tarpeen määrittää asetuksen (EY) N:o 716/2007 liitteissä I, II ja III lueteltujen, ulkomailla sijaitsevien osakkuus- ja tytäryhtiöiden liiketoimintaa koskevien tilastojen tietojen tekninen toimittamismuoto ja -menettely, jotta voitaisiin tuottaa jäsenvaltioiden kesken vertailukelpoisia ja yhdenmukaistettuja tietoja, pienentää tietojen toimittamisessa tapahtuvien virheiden riskiä ja nopeuttaa kerättyjen tietojen käsittelyä sekä niiden tarjoamista käyttäjille. Olisikin säädettävä täytäntöönpanon työkaluista, joita täydennetään osakkuus- ja tytäryhtiöitä koskevien tilastojen tuotantoa käsittelevään, säännöllisesti tarkastettavaan, Eurostatin suosituskäsikirjaan sisältyvillä ohjeilla.
(3)
On myös tarpeen myöntää poikkeuksia asetuksen (EY) N:o 716/2007 säännöksiin, jotta jäsenvaltiot voivat tehdä tarvittavat mukautukset kansallisiin tilastojärjestelmiinsä. Tämä liittyy erityisesti uusien tilastorekisterien ja tiedonkeruumenetelmien kehittämiseen. Kotimaisten yritysten ulkomailla sijaitsevien osakkuus- ja tytäryhtiöiden liiketoimintaa koskevien tilastojen erityisongelmana on, että analyysissa käytettävä tilastoyksikkö ei vastaa raportoivaa yksikköä eikä sijaitse jäsenvaltioissa.
(4)
Tässä asetuksessa säädetyt toimenpiteet ovat tilasto-ohjelmakomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (EY) N:o 716/2007 9 artiklan 1 kohdan a alakohdassa tarkoitettu tekninen formaatti ulkomaisten yritysten kyseisessä maassa sijaitsevien osakkuus- ja tytäryhtiöiden liiketoimintaa koskevaa yhteistä moduulia varten vahvistetaan tämän asetuksen liitteessä I.
2 artikla
Jäsenvaltioiden on sovellettava 1 artiklassa tarkoitettua formaattia tietoihin, jotka koskevat asetuksen (EY) N:o 716/2007 liitteessä I olevassa 4 jaksossa tarkoitettua ensimmäistä viitevuotta ja sitä seuraavia vuosia.
3 artikla
Asetuksen (EY) N:o 716/2007 9 artiklan 1 kohdan a alakohdassa tarkoitettu tekninen formaatti kotimaisten yritysten ulkomailla sijaitsevien osakkuus- ja tytäryhtiöiden liiketoimintaa koskevaa yhteistä moduulia varten vahvistetaan tämän asetuksen liitteessä II.
4 artikla
Jäsenvaltioiden on sovellettava 3 artiklassa tarkoitettua formaattia tietoihin, jotka koskevat asetuksen (EY) N:o 716/2007 liitteessä II olevan 4 jakson 1 kohdassa tarkoitettua ensimmäistä viitevuotta ja sitä seuraavia vuosia.
5 artikla
Toimivaltaisten kansallisten viranomaisten on välitettävä asetuksen (EY) N:o 716/2007 nojalla toimitettavat tiedot komissiolle (Eurostat) sähköisessä muodossa. Tietojen toimitusmuodon on oltava komission (Eurostat) täsmentämien tiedonsiirtostandardien mukainen. Tiedot on siirrettävä tai ladattava sähköisesti Eurostatin ylläpitämään keskitettyyn tietojen vastaanottopisteeseen.
Jäsenvaltioiden on pantava täytäntöön komission (Eurostat) antamat tiedonsiirtostandardit ja -suuntaviivat tämän asetuksen vaatimusten mukaisesti.
6 artikla
Jäsenvaltioiden on jokaisen tiedonsiirron osalta toimitettava komissiolle (Eurostat) tarvittavat metatiedot sähköisessä muodossa ja osakkuus- ja tytäryhtiöitä koskevien tilastojen tuotantoa käsittelevän Eurostatin suosituskäsikirjan tuoreimmassa laitoksessa määritellyn rakenteen mukaisesti.
7 artikla
Asetuksen (EY) N:o 716/2007 9 artiklan 1 kohdan b alakohdassa tarkoitetut poikkeukset vahvistetaan tämän asetuksen liitteessä III.
8 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä huhtikuuta 2008.

Labels: 12
7
4
19